b'\n_START_ARTICLE_\nSaskatchewans flagg\n_START_PARAGRAPH_\nSaskatchewans flagg er delt i gr\xc3\xb8nt over gult, symboler for provinsens skogdekte nordlige omr\xc3\xa5der og hvetelandet i s\xc3\xb8r. I flaggets frie ende er det plassert en blomst av arten western red lily. Dette er provinsens offisielle blomstersymbol. I kantonen er provinsen Saskatchewans v\xc3\xa5penskjold plassert. Dette viser en r\xc3\xb8d l\xc3\xb8ve p\xc3\xa5 gult i skjoldhodet, og under dette tre gule kornb\xc3\xa5nd p\xc3\xa5 gr\xc3\xb8nt felt. L\xc3\xb8ven er et kongelig symbol, Englands l\xc3\xb8ve i omvendte farger, mens kornb\xc3\xa5ndene representerer provinsens rike landbruk. V\xc3\xa5penet ble opprinnelig gitt provinsen av kong Edward VII 25. august 1906. Flagget, som er i st\xc3\xb8rrelsesforholdet 1:2, ble vedtatt av provinsforsamlingen 31. mars 1969 og kunngjort av viseguvern\xc3\xb8ren 22. september samme \xc3\xa5r.\n_START_SECTION_\nViseguvern\xc3\xb8rens flagg\n_START_PARAGRAPH_\nKronens representant i provinsen, viseguvern\xc3\xb8ren, f\xc3\xb8rer et bl\xc3\xa5tt flagg med kronet provinsv\xc3\xa5pen innsatt i en krans av gule l\xc3\xb8nneblader. viseguvern\xc3\xb8rens flagg ble innf\xc3\xb8rt 26. september 1981.'